text: Politiet undrer sig over få henvendelser om forsvunden 52-årig kvinde
  21 september 2016 kl. 05.56
  Politiet har kun fået to henvendelser fra offentligheden om den forsvundne 52-årige Kit Hildgaard Andersen, der nu er savnet på tredje døgn. Begge peger mod Esbjerg.
  Hun forlod søndag aften sit hjem på Kalvslundvej ved Horslund ved Ribe. Et stort mandskab med politi med hunde, hjemmeværnsfolk, folk fra beredskabet, dykkere  og helikopter var tirsdag sat ind i eftersøgningen, der sent tirsdag eftermiddag blev  flyttet til Tjæreborg Enge ved Esbjerg, der ligger cirka 30 kilometer nordvest for Kit Hildgaard Andersens hjem i Horslund.
  Det skete på baggrund af de kun to henvendelser, som politiet har fået om den forsvundne kvinde.
  - I forhold til hvor lang tid kvinden har været efterlyst og den meget omtale i medierne, har vi kun fået nogle ganske få henvendelser fra folk - faktisk kun to helt præcist, sagde politikommissær Jan Rebsdorf til TV SYD tirsdag aften.
  - De to henvendelser, som vi har fået, peger begge mod Esbjerg-området. En mand har oplyst, at han har set og talt med en person, som han er sikker på er den savnede Kit Hildgaard Andersen i Tjæreborg Enge, hvor hun spurgte om vej ind til Esbjerg. Det andet vidne mener med sikkehed at have set hende i Nørregade i Esbjerg, fortæller politikommissær Jen Rebsdorf onsdag formiddag til TV SYD.
  Onsdag fortsætter politiet og et stort mandskab deres eftersøgning i Tjæreborg Enge på bagggrund de to vidners oplysninger.
  Ved mørkets frembrud tirsdag aften blev eftersøgning indstillet - men bliver genoptaget onsdag morgen, når det atter er lyst.
  Det er næsten tre døgn siden, at kvinden søndag aften gik en tur i området ved hjemmet på Kalvslundvej i Horslund sammen med sin hund, en rotweiler, og gik mod vest, men et lille døgn senere  vendte hunden mandag eftermiddag selv tilbage til hjemmet uden ejeren, hvorefter den forsvundne kvindes samlever slog alarm.
  Kvindens hjemvendte hund kan ikke hjælpe politiet på sporet, har politiet tidligere slået fast.
  
  